钦定古今图书集成/明伦汇编/氏族典/第383卷 > 李平
## 钦定古今图书集成/明伦汇编/氏族典/第383卷 > 李平

按《魏书李平传》，“平字昙定，顿丘人，彭城王嶷之长子。
太和初，拜通直散骑侍郎，袭爵彭城公，拜太子中舍
人，迁散骑侍郎，拜长乐太守。车驾南伐，以平兼冀州
仪同开府长史，未几，行河南尹。世宗即位，除黄门郎，
迁司徒左长史。车驾将幸邺，平上表谏，不从。诏以本
官行相州事，加征卤将军，征拜度支尚书，领冀州刺史。京兆王愉反于信都，以平为使持节、都督北讨诸
军事。平进次经县，诸军大集，乘胜逐北冀州。平征还
京师，以本官领相州大中正。侍御史王显劾平隐截
官口，除名。延昌初，诏复官爵。肃宗初，转吏部尚书。任
城王澄奏“理平定冀之勋”，乃封武邑郡开国公。先是，
萧衍遣其将赵祖悦据西硖石，以逼寿春。诏平以本
官使持节、镇军大将军，率步骑二千以赴寿春。平巡
视硖石内外，知其盈虚之所，乃部分攻之，斩祖悦，以
功迁尚书右仆射。平还京师，熙平元年卒。